钦定古今图书集成/明伦汇编/氏族典/第265卷 > 王得中
## 钦定古今图书集成/明伦汇编/氏族典/第265卷 > 王得中

按《十国春秋》，北汉王得中，上党人。世祖时官枢密直
学士，奉诏贺辽穆宗述律即位，未几还太原。乾祐七
年，世祖与周师战，王延嗣使司天监李义白世祖云：
“时可战矣。”得中叩马谏曰：“南风甚急，非北军利也，岂
助我者邪？”世祖怒曰：“老措大，无妄沮吾军。”已而兵果
失利，世祖乃遣得中送辽将杨衮还，因乞师。辽穆宗
命得中归报，许发兵救晋阳。会代州将桑珪杀防御
使郑处谦，得中道经其地，珪械得中送于周，周世宗
赐以带马。问契丹兵何时当至，得中曰：“臣受命送杨
哀他，无所知。”或谓得中曰：“契丹许公发兵，而公不以
实告。契丹兵旦暮至，公得无危乎？”得中太息曰：“吾食
刘氏禄，有老母在围中，若以实告周人必发兵据险
而拒之。如此，家国两亡，吾独生何益？不若杀身以全
家国，所得多矣。”居数日，契丹败符彦卿于忻口，周世
宗责得中欺妄，杀之。